CELEX: 32016D1942
Language: mt
Date: 2016-11-04 00:00:00
Title: Deċiżjoni ta' Implimentazzjoni tal-Kummissjoni (UE) 2016/1942 tal-4 ta' Novembru 2016 dwar l-ispeċifikazzjonijiet tal-Portal Ewropew ta' Proġetti ta' Investiment u li tħassar id-Deċiżjoni ta' Implimentazzjoni (UE) 2015/1214

5.11.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 299/86
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/1942
   tal-4 ta' Novembru 2016
   dwar l-ispeċifikazzjonijiet tal-Portal Ewropew ta' Proġetti ta' Investiment u li tħassar id-Deċiżjoni ta' Implimentazzjoni (UE) 2015/1214
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) 2015/1017 tal-Parlament Ewropew u tal-Kunsill tal-25 ta' Ġunju 2015 dwar il-Fond Ewropew għall-Investimenti Strateġiċi, iċ-Ċentru Ewropew ta' Konsulenza għall-Investimenti u l-Portal Ewropew ta' Proġetti ta' Investiment u li jemenda r-Regolamenti (UE) Nru 1291/2013 u (UE) Nru 1316/2013 — il-Fond Ewropew għall-Investimenti Strateġiċi (1), u b'mod partikolari l-Artikolu 15(1) tiegħu,
   Billi:
   
               (1)
            
            
               Ir-Regolament (UE) 2015/1017 jagħti r-responsabbiltà lill-Kummissjoni li toħloq, bl-appoġġ tal-Bank Ewropew tal-Investiment (BEI), Portal Ewropew ta' Proġetti ta' Investiment (PEPI). Il-PEPI huwa portal tal-web disponibbli pubblikament ta' proġetti ta' investiment li jaġixxi bħala pjattaforma biex jippromwovi proġetti lil investituri potenzjali mad-dinja kollha.
            
         
               (2)
            
            
               Il-PEPI nħoloq bid-Deċiżjoni ta' Implimentazzjoni tal-Kummissjoni (UE) 2015/1214 (2) u sar operattiv f'Ġunju 2016.
            
         
               (3)
            
            
               L-esperjenza miksuba fil-ġestjoni tal-PEPI tindika li ċerti emendi, speċjalment rigward il-kriterji ta' ammissjoni u t-tariffa tal-ipproċessar, huma meħtieġa li jsiru sabiex ikun hemm aktar flessibilità fl-għażla ta' proġetti biex jiddaħħlu fil-PEPI u li jiġi ċċarat il-kamp ta' applikazzjoni ta' eżenzjoni mit-tariffa.
            
         
               (4)
            
            
               F'dan il-kuntest, jixraq li jiġu eżentati flimkien mal-promoturi tal-proġetti pubbliċi wkoll il-promoturi tal-proġetti privati li l-proġett tagħhom huwa sostnut minn awtorità pubblika ta' Stat Membru fit-twettiq ta' prijoritajiet ta' investiment pubbliku mill-ħlas ta' miżati tal-ipproċessar tal-applikazzjoni bl-għan li jiġi implimentat l-Artikolu 15(4) tar-Regolament (UE) 2015/1017 u biex jiġi attirat numru akbar ta' proġetti ta' kwalità għolja b'rabta speċifika għal tali prijoritajiet ta' investiment.
            
         
               (5)
            
            
               Fl-interess taċ-ċarezza, fid-dawl tal-volum ta' emendi, u sabiex tiġi ssimplifikata l-implimentazzjoni tal-PEPI, id-Deċiżjoni ta' Implimentazzjoni (UE) 2015/1214 għandha titħassar u tiġi sostitwita b'din id-Deċiżjoni,
            
         ADOTTAT DIN ID-DEĊIŻJONI:
   Artikolu 1
   Speċifikazzjonijiet tekniċi tal-Portal Ewropew ta' Proġetti ta' Investiment (PEPI), kif stabbiliti fl-Anness, huma b'dan adottati.
   Artikolu 2
   Il-proġetti għandhom jiddaħħlu fil-PEPI suġġett għal konformità ma' dawn il-kriterji ta' ammissjoni:
   
               (a)
            
            
               il-proġett (jew il-programm li jikkonsisti minn proġetti iżgħar) ikollu minimu ta' spiża totali tal-proġett ta' EUR 5 000 000;
            
         
               (b)
            
            
               il-proġett għandu jiġi implimentat fl-ambitu ġeografiku tal-Artikolu 8 tar-Regolament (UE) 2015/1017 u għandu jappoġġa wieħed jew iktar mill-objettivi u setturi msemmija fl-Artikolu 9(2) ta' dak ir-Regolament;
            
         
               (c)
            
            
               il-promotur ikun entità ġuridika stabbilita fi Stat Membru u ma jkunx soġġett għal proċeduri ta' insolvenza;
            
         
               (d)
            
            
               il-proġett ikun kompatibbli mad-dritt tal-Unjoni u l-liġi tal-Istat Membru rilevanti u m'għandux jinvolvi riskji legali, ta' reputazzjoni jew għas-sigurtà nazzjonali ta' Stat Membru jew il-Kummissjoni;
            
         
               (e)
            
            
               l-implimentazzjoni tal-proġett għandha tkun inbdiet jew hija mistennija li tibda fi żmien tliet snin mid-data tal-preżentazzjoni lill-PEPI;
            
         
               (f)
            
            
               il-proġett għandu jkun deskritt b'mod ċar fl-applikazzjoni tal-proġett bħala proġett ta' investiment u l-informazzjoni pprovduta fiha għandha tkun preċiża u għandha tispeċifika l-ammont ta' finanzjament meħtieġ għat-twettiq tal-proġett.
            
         Artikolu 3
   Tiġi imposta tariffa tal-ipproċessar tal-applikazzjoni sa massimu ta' EUR 250 għal kull proġett lill-promoturi ta' proġett privat.
   L-Istat, l-awtoritajiet reġjonali jew lokali, il-korpi regolati mil-liġi pubblika, kif iddefinit fl-Artikolu 2(1)(4) tad-Direttiva 2014/24/UE tal-Parlament Ewropew u tal-Kunsill (3), assoċjazzjonijiet iffurmati minn dawn l-awtoritajiet jew korpi u entitajiet ikkontrollati minn dawn l-awtoritajiet jew korpi (promoturi ta' proġetti pubbliċi) għandhom jiġu eżentati mill-ħlas ta' tariffa tal-ipproċessar tal-applikazzjoni.
   Il-promoturi tal-proġetti privati għandhom ikunu eżentati wkoll mill-ħlas ta' tariffa tal-ipproċessar tal-applikazzjoni fir-rigward ta' proġetti li huma appoġġati minn awtorità pubblika ta' Stat Membru fit-twettiq ta' prijoritajiet ta' investiment pubbliku.
   L-uffiċjal awtorizzanti responsabbli jista' jiddeċiedi f'każijiet eċċezzjonali u ġustifikati li l-promotur tal-proġett privat għandu jkun eżentat ukoll mill-ħlas ta' tariffa tal-ipproċessar tal-applikazzjoni.
   Id-dħul li jirriżulta mit-tariffa tal-ipproċessar tal-applikazzjoni għandu jagħti lok għad-dispożizzjoni ta' approprjazzjonijiet addizzjonali f'konformità mal-Artikolu 21(4) tar-Regolament (UE, Euratom) Nru 966/2012 tal-Parlament Ewropew u tal-Kunsill (4) u l-Artikolu 15(4) tar-Regolament (UE) 2015/1017.
   Artikolu 4
   Id-Deċiżjoni ta' Implimentazzjoni (UE) 2015/1214 titħassar.
   Artikolu 5
   Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, l-4 ta' Novembru 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 169, 1.7.2015, p. 1.
   
      (2)  Id-Deċiżjoni ta' Implimentazzjoni tal-Kummissjoni (UE) 2015/1214 tat-22 ta' Lulju 2015 li toħloq il-Portal Ewropew ta' Proġetti ta' Investiment u tistabbilixxi l-ispeċifikazzjonijiet tekniċi tiegħu (ĠU L 196, 24.7.2015, p. 23).
   
      (3)  Id-Direttiva 2014/24/UE tal-Parlament Ewropew u tal-Kunsill tas-26 ta' Frar 2014 dwar l-akkwist pubbliku u li tħassar id-Direttiva 2004/18/KE (ĠU L 94, 28.3.2014, p. 65).
   
      (4)  Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).
   
      ANNESS
      
         SPEĊIFIKAZZJONIJIET TEKNIĊI TAL-PORTAL EWROPEW TA' PROĠETTI TA' INVESTIMENT (PEPI)
      
      1.   DESKRIZZJONI ĠENERALI
      Il-PEPI, maħluq skont l-Artikolu 15 tar-Regolament (UE) 2015/1017, huwa portal tal-web ta' proġetti ta' investiment disponibbli pubblikament li jaġixxi bħala pjattaforma biex jippromwovi proġetti lil investituri potenzjali mad-dinja kollha. L-għan prinċipali tal-PEPI huwa li jkun katalist u jgħaġġel l-iżvilupp u r-riżultati tal-proġetti ta' investiment fl-Unjoni, u permezz ta' dan, jikkontribwixxi għal aktar impjiegi u tkabbir ekonomiku. Il-pubblikazzjoni ta' proġett fuq il-PEPI ma tikkostitwixxix l-approvazzjoni tiegħu mill-Kummissjoni Ewropea jew mill-BEI u mhijiex kundizzjoni sabiex jirċievi appoġġ finanzjarju mill-Unjoni jew mill-(BEI).
      Il-komponenti prinċipali tal-PEPI huma:
      
                  (a)
               
               
                  sit tal-Internet li jkun pubblikament disponibbli li jinkludi bażi ta' data ta' skedi ta' proġetti (paġni fuq l-Internet strutturati tal-informazzjoni fil-qosor dwar proġetti individwali tal-PEPI);
               
            
                  (b)
               
               
                  lista u mappa interattiva ta' proġetti;
               
            
                  (c)
               
               
                  taqsimiet iddedikati għal investituri u promoturi tal-proġetti.
               
            Il-PEPI għandu jinkludi wkoll modulu mhux pubbliku għall-ipproċessar ta' proġetti.
      Il-proġetti fil-PEPI huma miġbura f'gruppi ta' setturi li joriġinaw mill-objettivi u l-kategoriji tal-Artikolu 9(2) tar-Regolament (UE) 2015/1017.
      2.   IL-MANIĠMENT TAL-PEPI U RELAZZJONIJIET MAL-PROMOTURI TAL-PROĠETT, UTENTI TAS-SIT WEB U FORNITURI TA' SERVIZZI SIMILI
      Il-PEPI huwa mmaniġġat mill-Kummissjoni Ewropea. L-Istati Membri jistgħu jikkontribwixxu għall-maniġment tiegħu. Il-kontenut tal-PEPI huwa ġġenerat mill-promoturi tal-proġett, jiġifieri minn entitajiet ġuridiċi privati u pubbliċi.
      Il-parteċipazzjoni tal-promoturi tal-proġett u tal-utenti tas-sit web li jkunu rreġistrati mal-PEPI tkun soġġetta għall-aċċettazzjoni tal-Patti u l-Kundizzjonijiet tal-PEPI li se jkollhom l-għan li jiżguraw il-kwalità tal-informazzjoni ppubblikata riċevuta mill-promoturi tal-proġett filwaqt li jagħmluha ċara li l-Kummissjoni ma tagħtix garanzija dwar l-akkuratezza tal-informazzjoni ppubblikata u ma tista' tinżamm responsabbli għall-ebda pretensjoni bbażata fuq il-pubblikazzjoni tal-proġett.
      Dikjarazzjoni ta' ċaħda ta' responsabbiltà għandha twissi lill-utenti tas-sit web li l-Kummissjoni ma tistax tiggarantixxi l-akkuratezza tal-informazzjoni ppubblikata u li l-investituri potenzjali jkollhom iwettqu d-diliġenza dovuta proprja tagħhom, inkluż rigward aspetti finanzjarji u kull aspett ieħor rilevanti għad-deċiżjoni tagħhom dwar jekk għandhomx jinvestu fi proġett. Il-Kummissjoni tista' tiddeċiedi li tneħħi proġett mill-PEPI wara tliet snin tal-pubblikazzjoni inizjali tiegħu.
      Il-PEPI jista' jikkoopera ma' fornituri oħra ta' servizzi simili fuq livell nazzjonali jew internazzjonali mmirati li jistimulaw u jiffaċilitaw l-attività tal-investiment.
      3.   SKRINJAR TAL-PROĠETT
      Skrinjar tal-proġett għandu jitwettaq mis-servizzi tal-Kummissjoni abbażi tal-kriterji ta' ammissjoni stabbiliti fl-Artikolu 2 ta' din id-Deċiżjoni. Il-Kummissjoni għandu jkollha setgħa diskrezzjonali wiesgħa meta jsiru l-iskrinjar tal-proġett u l-valutazzjoni ta' jekk proġett jiġix inkluż fil-PEPI jew le. L-eżami analitiku tal-konformità tagħhom mal-liġi tal-Istat Membru rilevanti u l-analiżi tar-riskji potenzjali għal dan l-Istat Membru għandu jsir fuq il-bażi ta' informazzjoni fornuta mill-Istat Membru, fejn disponibbli. Xi aspetti tekniċi tal-eżami analitiku tal-proġett u l-validazzjoni, bħall-verifika tal-identità tal-promoturi tal-proġett, jistgħu jiġu esternalizzati lil partijiet terzi.
      L-Istati Membri se jiġu mistiedna jaħtru punt ta' kuntatt wieħed jew aktar u jiddefinixxu l-kontribut tagħhom għall-iskopijiet tal-iskrinjar. Ir-rwol tal-BEI fil-promozzjoni tal-PEPI se jiġi stabbilit, fejn xieraq, fil-ftehim dwar il-livell ta' servizz.
      4.   MIŻATA TAL-IPPROĊESSAR
      Sabiex jitolbu eżenzjoni mill-ħlas ta' tariffa tal-ipproċessar tal-applikazzjoni skont it-tieni jew it-tielet paragrafu tal-Artikolu 3 ta' din id-Deċiżjoni, l-applikazzjoni tal-proġett għandha tkun akkumpanjata jew minn awtodikjarazzjoni tal-promotur tal-proġett dwar l-istatus tal-promotur ta' proġett pubbliku l-istatus fil-mument tas-sottomissjoni tal-applikazzjoni, jew b'konferma bil-miktub dwar l-appoġġ għall-proġett mingħand l-awtorità pubblika rilevanti. Se jkunu disponibbli formoli standardizzati mill-PEPI għal dan l-għan.
      Il-każijiet li huma meqjusa bħala li jiġġustifikaw eżenzjoni mill-ħlas ta' tariffa tal-ipproċessar tal-applikazzjoni, skont ir-raba' paragrafu tal-Artikolu 3 ta' din id-Deċiżjoni, għandhom jinkludu proġetti li jibbenefikaw mill-appoġġ ta' programm tal-Unjoni jew proġetti inklużi, fost l-oħrajn, fil-lista ta' proġetti ta' interess komuni msemmija fir-Regolament (UE) Nru 347/2013 tal-Parlament Ewropew u tal-Kunsill (1) jew proġetti kompatibbli mal-linji gwida għall-iżvilupp tan-netwerk transEwropew tat-trasport imsemmi fir-Regolament (UE) Nru 1315/2013 tal-Parlament Ewropew u tal-Kunsill (2), kif ġie kkonfermat mis-servizzi rilevanti tal-Kummissjoni.
      
         (1)  Ir-Regolament (UE) Nru 347/2013 tal-Parlament Ewropew u tal-Kunsill tas-17 ta' April 2013 dwar linji gwida għall-infrastruttura tal-enerġija trans-Ewropea u li jħassar id-Deċiżjoni Nru 1364/2006/KE u li jemenda r-Regolamenti (KE) Nru 713/2009, (KE) Nru 714/2009 u (KE) Nru 715/2009 (ĠU L 115, 25.4.2013, p. 39).
      
         (2)  Ir-Regolament (UE) Nru 1315/2013 tal-Parlament Ewropew u tal-Kunsill tal-11 ta' Diċembru 2013 dwar linji gwida tal-Unjoni għall-iżvilupp tan-netwerk trans-Ewropew tat-trasport u li jħassar id-Deċiżjoni Nru 661/2010/UE (ĠU L 348, 20.12.2013, p. 1).